സംസ്ഥാനത്ത് മദ്യം വാങ്ങാന് പുതിയ മാര്ഗനിര്ദ്ദേശം നാളെ മുതല് ഇത് നടപ്പിലാക്കും. തിരുവനന്തപുരം : സംസ്ഥാനത്തെ മദ്യശാലകളില് നിന്നും മദ്യം വാങ്ങാന് പുതിയ മാര്ഗനിര്ദ്ദേശം. ഒരു ഡോസ് വാക്സിനോ ആര്ടിപിസിആര് നെഗറ്റിവ് സര്ട്ടിഫിക്കറ്റോ ഉള്ളവരെ മാത്രമേ മദ്യം വാങ്ങാന് എത്തേണ്ടതുള്ളുവെന്നാണ് പുതിയ മാര്ഗ്ഗനിര്ദേശം. നാളെ മുതല് ബിവറേജസ് കോര്പ്പറേഷന് മദ്യശാലകളില് അടക്കം ഇത് നടപ്പിലാക്കും. ഔട്ലെറ്റുകള്ക്ക് മുന്നില് ഇത് സംബന്ധിച്ച നോട്ടിസ് പതിക്കാന് നിര്ദ്ദേശം കോര്പ്പറേഷന് നല്കി. കടകള്ക്കുള്ള മാര്ഗനിര്ദ്ദേശം മദ്യവില്പ്പനക്കും ബാധകമാക്കണമെന്ന് ഹൈക്കോടതി നിര്ദ്ദേശിച്ചിരുന്നു. സര്ക്കാരിനോട് നാളെ നിലപാട് വ്യക്തമാക്കാനും കോടതി ആവശ്യപ്പെട്ടിരുന്നു. ഈ സാഹചര്യത്തിലാണ് ബെവ്കോയുടെ നടപടി. ഇന്ന് രൂക്ഷമായ ഭാഷയിലാണ് കോടതി സര്ക്കാറിനെ മദ്യശാല വിഷയത്തില് വിമര്ശിച്ചത്. കൊവിഡ് കാലത്ത് മദ്യവില്പ്പന ശാലകളിലെ തിരക്കില് വീണ്ടും ആശങ്ക പ്രകടിപ്പിച്ച കേരള ഹൈക്കോടതി. സംസ്ഥാന സര്ക്കാരിന്റെ പുതുക്കിയ കൊവിഡ് മാര്ഗ്ഗനിര്ദ്ദേശങ്ങള് എന്തുകൊണ്ടാണ് മദ്യവില്പ്പനശാലകള്ക്ക് ബാധകമാക്കാത്തതെന്ന് ചോദിച്ചു. കേസ് പരിഗണിച്ച ജസ്റ്റിസ് ദേവന് രാമചന്ദ്രനാണ് ചോദ്യം ഉന്നയിച്ചത്. സംസ്ഥാന സര്ക്കാരിനെ കടുത്ത ഭാഷയില് കോടതി വിമര്ശിച്ചു. കടകളില് പോകുന്നവര് വാക്സീന് സ്വീകരിച്ചിരിക്കണം എന്ന വ്യവസ്ഥ മദ്യവില്പ്പനശാലകള്ക്കും ബാധകമാക്കണമെന്ന് കോടതി പറഞ്ഞു. ഇക്കാര്യത്തില് മറുപടി നല്കാന് സംസ്ഥാന സര്ക്കാരിന് ഹൈക്കോടതി നിര്ദ്ദേശം നല്കി. സംസ്ഥാനത്തെ മദ്യശാലകള്ക്ക് മുന്നില് ഇപ്പോഴും വലിയ തിരക്കാണെന്ന് ഹൈക്കോടതി ചൂണ്ടിക്കാട്ടി. പോലീസ് ബാരിക്കേഡ് വച്ച് അടിച്ചൊതുക്കിയാണ് തിരക്ക് നിയന്ത്രിക്കുന്നത്. ഇത് താന് നേരിട്ട് കണ്ട സംഭവമാണെന്നും ജസ്റ്റിസ് ദേവന് രാമചന്ദ്രന് പറഞ്ഞു.